«Kuigi algselt oli Lääne-Tallinna Keskhaiglal plaan Mustamäe polikliinik renoveerida, siis praegu leitakse, et mõistlikum on ehitada olemasoleva polikliiniku asemele uus tervisekeskus,» ütles Lääne-Tallinna keskhaigla kommunikatsioonispetsialist Liisa Suba.
«Kuna Mustamäe polikliiniku hoone on vana ning ehitatud tolleaegsete nõuete järgi, on seda keeruline ümber ehitada selliselt, et see vastaks sotsiaalministeeriumi poolt kehtestatud ruumide nõuetele,» rääkis Suba.
Suba sõnul läheks kõiki nõudeid järgiv renoveerimine planeeritust oluliselt kulukamaks. Seetõttu on praegusel juhul lihtsam ja otstarbekam ehitada polikliinikuhoone asemele uus ja nõuetele vastav tervisekeskus, ütles Suba.
Plaanide kohaselt hakatakse praegust polikliinikut lammutama järgmise aasta suve hakul. Uue tervisekeskuse ehitamine läheb maksma orienteeruvalt kuus miljonit eurot.
Lääne-Tallinna keskhaigla eelmiste plaanide kohaselt taheti Mustamäe polikliinik renoveerida, mille maksumus oleks olnud umbes neli miljonit eurot.
Allikas: tallinncity.postimees.ee